b'\n_START_ARTICLE_\nAntanas Gabu\xc5\xbeis\n_START_PARAGRAPH_\nAntanas Gabu\xc5\xbeis (1928 m. gegu\xc5\xbe\xc4\x97s 6 d. Balan\xc4\x97liai, Va\xc5\xa1k\xc5\xb3 vals\xc4\x8dius \xe2\x80\x93 2008 m. rugpj\xc5\xab\xc4\x8dio 29 d. Jonavoje) \xe2\x80\x93 Lietuvos gydytojas onkologas, pasiprie\xc5\xa1inimo soviet\xc5\xb3 okupaciniam re\xc5\xbeimui dalyvis, Jonavos rajono visuomen\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\n1957-1961 m. mok\xc4\x97si Irkutsko medicinos mokykloje (Rusija). 1961-1968 m. studijavo ir baig\xc4\x97 medicinos studijas Irkutsko medicinos institute._NEWLINE_Nuo 1944 m. Lietuvos laisv\xc4\x97s armijos Panev\xc4\x97\xc5\xbeio apskrities skyriaus narys. 1945 m. spalio m\xc4\x97n. suimtas, kalintas \xc5\xa0ilut\xc4\x97s lageryje, kaip ma\xc5\xbeametis 1948 m. spalio m\xc4\x97n. paleistas. Nuo 1949 m. sausio \xe2\x80\x9eVy\xc4\x8dio\xe2\x80\x9c apygardos V\xc4\x97tros b\xc5\xabrio partizanas (slapyvardis Dobilas). 1949 m. baland\xc5\xbeio m\xc4\x97n. suimtas, 1949 m. rugpj\xc5\xab\xc4\x8dio m\xc4\x97n. nuteistas, iki 1955 m. kalintas. 1949 m. pab. \xe2\x80\x93 1950 m. pr. Ekibastuze (Kazachijos \xc5\xa1iaur\xc4\x97je) suorganizavo lietuvi\xc5\xb3 politini\xc5\xb3 kalini\xc5\xb3 nelegali\xc4\x85 pasiprie\xc5\xa1inimo organizacij\xc4\x85. 1953 m. gegu\xc5\xbe\xc4\x97s m\xc4\x97n. sukilimo Norilsko lageryje, kuriame dalyvavo apie 5000 politini\xc5\xb3 kalini\xc5\xb3, i\xc5\xa1 j\xc5\xb3 apie 400 lietuvi\xc5\xb3, vienas organizatori\xc5\xb3. Kalintas Vladimiro kal\xc4\x97jime. 1955 m. paleistas kaip antros grup\xc4\x97s invalidas. 1955\xe2\x80\x931960 m. dirbo Bratsko, 1960\xe2\x80\x931968 m. Irkutsko ligonin\xc4\x97se. 1968 m. leidus gr\xc4\xaf\xc5\xbeti \xc4\xaf Lietuv\xc4\x85 apsigyveno Jonavoje, Jonavos ligonin\xc4\x97s gydytojas onkologas. Nuo 1988 m. politini\xc5\xb3 ir visuomenini\xc5\xb3 organizacij\xc5\xb3 narys, veik\xc4\x97jas. 1999 m. Karys savanoris._NEWLINE_Lietuvos politini\xc5\xb3 kalini\xc5\xb3 ir tremtini\xc5\xb3 s\xc4\x85jungos (LPKTS) Jonavos skyriaus narys, Jonavos rajono visuomen\xc4\x97s veik\xc4\x97jas. Pri\xc5\xbei\xc5\xabr\xc4\x97jo Tremtini\xc5\xb3 koply\xc4\x8dios statyb\xc4\x85 Jonavos kapin\xc4\x97se._NEWLINE_Buvo ved\xc4\x99s; \xc5\xbemona Veronika Gabu\xc5\xbeien\xc4\x97 (g. 1931 m.), buhalter\xc4\x97, Lietuvos gyventoj\xc5\xb3 genocido ir rezistencijos tyrimo centro Jonavos r. komisijos pirminink\xc4\x97.'